CELEX: 32016R0079
Language: hu
Date: 2015-11-25 00:00:00
Title: A Bizottság (EU) 2016/79 felhatalmazáson alapuló rendelete (2015. november 25.) az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet III. mellékletének módosításáról

26.1.2016   
            
            
               HU
            
            
               Az Európai Unió Hivatalos Lapja
            
            
               L 17/1
            
         A BIZOTTSÁG (EU) 2016/79 FELHATALMAZÁSON ALAPULÓ RENDELETE
   (2015. november 25.)
   az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet III. mellékletének módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendeletre (1) és különösen annak 10. cikke (4) bekezdésére,
   mivel:
   
               (1)
            
            
               A 978/2012/EU rendelet 9. cikkének (1) bekezdése megállapítja azokat az egyedi jogosultsági kritériumokat, amelyek alapján a fenntartható fejlődésre és a jó kormányzásra vonatkozó különleges ösztönző előírás (GSP+) keretében tarifális preferenciák biztosíthatók a kérelmező országnak. Ehhez az adott országnak kiszolgáltatott helyzetűnek kell minősülnie. A 978/2012/EU rendelet VIII. mellékletében felsorolt összes egyezményt meg kellett erősítenie, és a megfelelő ellenőrző szervek által tett legújabb megállapítások nem tárhattak fel súlyos kötelezettségszegést az említett egyezmények tényleges végrehajtása terén. Az adott ország a vonatkozó egyezmények egyike tekintetében sem fogalmazhatott meg olyan fenntartást, amelyet az egyezmény tilt, vagy amely a 978/2012/EU rendelet 9. cikkének kizárólagos alkalmazásában összeegyeztethetetlennek minősül az adott egyezmény tárgyával és céljával. Fenntartás nélkül elfogadja az egyes egyezmények által előírt jelentéstételi követelményeket és kötelező erejű kötelezettségvállalást tesz a 978/2012/EU rendelet 9. cikke (1) bekezdésének d), e) és f) pontjában említettek szerint.
            
         
               (2)
            
            
               A GSP+-ból részesülni kívánó GSP-kedvezményezett országoknak kérelmet kell benyújtaniuk, amelyhez átfogó információkat mellékelnek a vonatkozó egyezmények megerősítéséről, az adott egyezménnyel kapcsolatban megfogalmazott fenntartásaikról, az egyezmény egyéb részes feleinek e fenntartásokkal kapcsolatos kifogásairól, valamint a kötelező erejű kötelezettségvállalásaikról.
            
         
               (3)
            
            
               A Bizottság az EUMSZ 290. cikkével összhangban felhatalmazást kapott arra, hogy a 978/2012/EU rendelet III. mellékletének létrehozása vagy módosítása céljából felhatalmazáson alapuló jogi aktust fogadjon el, hogy egy kérelmező országnak a GSP+-kedvezményezett országok jegyzékébe való felvételével kedvezményeket biztosítson számára a GSP+ keretében.
            
         
               (4)
            
            
               A Bizottság 2015. május 25-én GSP+ iránti kérelmet kapott a Kirgiz Köztársaságtól.
            
         
               (5)
            
            
               A Bizottság a 978/2012/EU rendelet 10. cikke (1) bekezdésének rendelkezéseivel összhangban megvizsgálta a kérelmet, és megállapította, hogy a Kirgiz Köztársaság teljesíti a jogosultsági kritériumokat. Ezért a Kirgiz Köztársaság számára e rendelet hatálybalépésének időpontjától kezdve biztosítani kell a GSP+ keretében nyújtott kedvezményeket, és a 978/2012/EU rendelet III. mellékletét ennek megfelelően módosítani kell.
            
         
               (6)
            
            
               A Bizottság folyamatosan ellenőrzi a vonatkozó egyezmények Kirgiz Köztársaság általi megerősítésének állását és tényleges végrehajtását, valamint a Kirgiz Köztársaság megfelelő ellenőrző szervekkel való együttműködését a 978/2012/EU rendelet 13. cikkével összhangban,
            
         ELFOGADTA EZT A RENDELETET:
   1. cikk
   A 978/2012/EU rendelet III. mellékletében az alábbi ország és a megfelelő országazonosító kód kerül beillesztésre a B és A oszlopok alá:
   
      
                  „Kirgiz Köztársaság
               
               
                  KG”
               
            
   2. cikk
   Ez a rendelet az Európai Unió Hivatalos Lapjában való kihirdetését követő napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2015. november 25-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 303., 2012.10.31., 1. o.